དེའི་རྗེས་བྱ་བ་ཅི་བྱེད་ཐམས་ཅད་ཕ་མའི་དྲིན་ལན་ལ་བལྟ་དགོས་ཏེ།ཕ་མའི་དྲིན་ལན་གྱི་གལ་ཆེན་རང་བཞིན་ངོས་ཟིན་པར་བྱ་དགོས་ལ།ཇོ་བོ་རྗེས།རྒས་འཁོགས་ཀྱི་ཕ་མ་དང་ཐག་རིང་གི་མགྲོན་པོ།ཡུན་རིང་གི་ནད་པ་བཅས་ལ་ཞབས་ཏོག་ལེགས་པར་བསྒྲུབ་རྒྱུ་ནི་དགེ་བའི་ཞིང་མཆོག་ཏུ་གྱུར་བ་ཡིན་ཞེས་གསུངས་པ་བཞིན་ཕ་མ་ལ་བརྩི་བཀུར་དང་དྲིན་ལན་གཞལ་རྒྱུ་ཤིན་ཏུ་གལ་ཆེན་ཡིན་པ་དང་།སྤྱིར་ཕ་མ་ལ་བསྙེན་བཀུར་བྱས་ན་སྟེང་ཕྱོགས་ལྷ་རྣམས་དགའ་ཞིང་བར་གྱི་གཉན་གྱིས་གྲོགས་མཛད།འོག་གི་ཀླུ་ཡིས་རྒྱབ་སྐྱོར་བས་དྲིན་ཆེན་ཕ་མ་ཕ་མར་ཤེས་དགོས།དེ་ཡང་དྲིན་ལན་གཞལ་ལུགས་ལ་ཕ་མར་ཚིག་ལོག་མི་རྒྱག་པ་དང་ཕ་མའི་ཁར་ཉན་པ།ཕ་མའི་དྲན་པ་དེ་ཉིད་སྒྲུབ་རོགས་བྱ་རྒྱུ་ནི་ངེས་དོན་གྱི་དྲིན་ལན་འཇལ་བའི་ཐབས་དམ་པ་ཡིན།དེའི་ཕྱིར་བུ་ཕྲུག་གིས་ཕ་མར་བརྩི་བ་ནི་མ་ཎི་ཡིག་དྲུག་བགྲངས་པ་ལས་མཆོག་ཅིང་ཐར་བ་དང་ཐམས་ཅད་མཁྱེན་པའི་བརྒྱུད་རྒྱུར་འགྱུར་ངེས་ཡིན་པར་གསུངས་པ་དང་།ཕ་མར་ཁྱོད་ལ་བརྩེ་བ་དང་ཤ་ཚ་བའི་བློ་དང་ལྡན་ཕྱིར་དེས་གང་གསུང་ཐམས་ཅད་ལ་བློ་དོགས་པ་དང་ཡིད་ཐེ་ཚོམ་མེད་པའི་ངང་ནས་ལན་མི་ལྡོན་པར་ཅི་བཞིན་བསྲུང་དགོས་པ་དང་།གལ་ཏེ་ཕ་མ་ལ་མ་བརྩིས་ན་མི་གྲལ་ནས་བུད་པའི་རྟགས་སུ་གསལ་བ་ཡིན་པ་འཚོ་བ་དངོས་ཀྱི་དཔེ་མཚོན་གསོན་པོ་དང་སྦྲགས་ནས་གསལ་བར་གསུངས་སོ།།